KIRJALLINEN KYSYMYS E-0040/98 neuvostolle esittäjä(t): Ulf Holm (V) (28. tammikuuta 1998)

Aihe: Nigerian osallistuminen kansainvälisiin urheilutapahtumiin

Euroopan unionin neuvosto pidensi päätöksellä 97/821/YUTP ((EYVL L 338, 9.12.1997, s. 8. )) aikaisemmin tehtyä päätöstä, jonka mukaan Nigeria ei saanut osallistua kansainvälisiin urheilutapahtumiin. Vaikka tämä rajoitus tuskin vaikuttaakaan maan sotilasdiktatuuriin - siihen tarvittaisiin öljykauppaa koskeva saarto - on hyvä, että EU tällä tavoin osoittaa, ettei se hyväksy Nigerian hallitusta. Siksi on erittäin valitettavaa, että neuvosto on myöntänyt poikkeuksen, kun on kyse vuoden 1998 jalkapallon maailmanmestaruuskisoista. Harvat urheilulajit saavat niin paljon kansainvälistä huomiota kuin jalkapallo; siksi osallistumiskielto ei tässä yhteydessä voisi olla vaikuttamatta myös Nigerian hallitukseen. Päätöksen perusteluksi ilmoitetaan, että kilpailut alkoivat jo ennen kuin yhteisestä kannasta päätettiin. Se, että Nigeria on osallistunut karsintaotteluihin, ei voi merkitä, että se olosuhteista riippumatta saa osallistua loppukilpailuihin kesällä 1998! Esimerkiksi Jugoslavian osallistuminen vuoden 1992 EM-kilpailuihin keskeytettiin sisällissodan takia, vaikka maa oli selviytynyt loppukilpailuun.

Edellä esitetyn johdosta kysyn: Miksi nyt sovelletaan toisenlaisia sääntöjä?Aikooko neuvosto tiukentaa Nigeriaa koskevia rajoituksia ja kieltää sen osallistumisen jalkapallon maailmanmestaruuskilpailuihin vuonna 1998?

Vastaus (27. huhtikuuta 1998)

Euroopan unioni on useaan otteeseen ilmaissut olevansa vakavasti huolestunut Nigerian tilanteesta. Ministerineuvosto osoitti tämän 28 päivänä marraskuuta 1997 tekemällään päätöksellä 4 päivänä joulukuuta 1995 Nigeriasta määritellyn Euroopan unionin yhteisen kannan (95/544/YUTP) voimassaolon pidentämisestä 1. marraskuuta 1998 saakka.

Neuvosto on edelleen voimakkaasti sitoutunut muutoksen tukemiseen Nigeriassa ja uskoo, että yhteisessä kannassa 95/544/YUTP määritellyt Nigerian vastaiset toimenpiteet, joihin kuuluu Euroopan unionin ja Nigerian välisten urheiluyhteyksien keskeyttäminen, edistävät tätä tavoitetta. Neuvosto on myös pannut tarkasti merkille Euroopan parlamentin istuntokaudellaan 15.-19. joulukuuta 1997 antaman päätöslauselman Nigerian ihmisoikeuksista.

Maailmanmestaruuskilpailujen isäntämaa Ranska oli ennen yhteisen kannan 95/544/YUTP määrittelemistä sopinut kansainvälisen jalkapalloliiton (FIFAn) kanssa sitovasti ottavansa lopputurnaukseen kaikkien siihen päässeiden maiden joukkueet. Tämän perusteella neuvosto päätti, että jäsenvaltiot voivat halutessaan olla keskeyttämättä urheiluyhteyksiä täyttääkseen aiemmat sitoumuksensa, jotka koskevat kansainvälisten urheiluliittojen järjestämiä urheilutapahtumia eli vuoden 1998 maailmanmestaruuskilpailuja ja niiden karsintaotteluita sekä vuoden 1998 koripallon maailmanmestaruuskilpailuja. Tämä ei kuitenkaan merkitse mitään muutosta Euroopan unionin Nigerian-politiikassa eikä EU:n Nigerian vastaisten toimenpiteiden höllentämistä. Yhteisen kannan 95/544/YUTP uudistamista koskevaan päätökseen liitetyissä päätelmissä, jotka neuvosto teki 28. marraskuuta 1997, tehdään selväksi, että elleivät demokratia ja oikeusvaltioperiaate palaudu Nigeriaan tänä vuonna pidettävien vaalien myötä ennen 1. lokakuuta 1998, Euroopan unioni toteuttaa toimenpiteitä yhteisessä kannassa 95/544/YUTP määriteltyjen lisäksi.

Sille, että arvoisa parlamentin jäsen vertaa tätä tapausta Jugoslavian poissulkemiseen vuoden 1992 jalkapallon EM-kilpailuista, ei ole varsinaisia perusteita, koska päätöstä Jugoslavian poissulkemisesta ei tehnyt EU vaan FIFA ja koska oli epävarmuutta siitä, oliko kyseisen Jugoslavian maajoukkueen edustamaa valtiota enää olemassa.